
NASLOV:


Predlog ODLOKA O OBRATOVALNEM ČASU PREHRAMBNIH OBRATOV NA OBMOČJU OBČINE RENČE-VOGRSKO


PRAVNA PODLAGA:  

· 21. in 29.člen Zakona o lokalni samoupravi (Zakon o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 - ZUUJFO, 76/16 - odl. US, 11/18 - ZSPDSLS-1, 30/18, 61/20 - ZIUZEOP-A, 80/20 - ZIUOOPE), 
· 11. člena Zakona o gostinstvu (Uradni list RS, št. 77/25) 
· Pravilnik o obratovalnem času prehrambnih obratov (Uradni list RS, št. 5/26)
· 18. člen Statuta Občine Renče-Vogrsko (Uradni list RS, št. 7/07, 1/09, 5/12, 22/12-UPB, 88/15, 14/18, 56/25)

PREDLAGATELJ:  
Tarik Žigon, župan

PRIPRAVLJALEC: 
Župan, občinska uprava 

OBRAZLOŽITEV:  

S 1. januarjem 2026 je začel veljati novi Zakon o gostinstvu (Uradni list RS, št. 77/25; v nadaljnjem besedilu: ZGos-1), ki na novo ureja opravljanje gostinske dejavnosti. ZGos-1 določa vrste gostinskih dejavnosti in gostinskih obratov, pogoje za opravljanje gostinske dejavnosti ter ureja register nastanitvenih obratov. Pravilnik o obratovalnem času prehrambnih obratov (Uradni list RS, št. 5/26) je začel veljati 24.januarja 2026 in določa časovni okvir rednega obratovalnega časa prehrambnih obratov, vsebino vloge za pridobitev soglasja občine k podaljšanemu obratovalnemu času prehrambnih obratov in vsebino soglasja k podaljšanemu obratovalnemu času prehrambnih obratov. 

Poleg nove pravne podlage, ZGos-1 in pravilnik določata spremembe kot so: odprava obvezne prijave rednega obratovalnega časa, določitev novega časovnega okvira rednega obratovalnega časa in novo poimenovanje gostinskih obratov, ki se z novim ZGos-1 imenujejo prehrambni obrati. Novi zakon določa, da lahko občina s splošnim aktom določi redni obratovalni čas, ki je daljši od predpisanega s pravilnikom, če ima za to utemeljene razloge, ki izhajajo iz specifičnosti območja, kot so revitalizacija mestnih jeder ter spodbujanje turističnega ali gospodarskega razvoja. Novi zakon določa tudi, da občina s splošnim aktom določi časovni okvir, ki presega redni obratovalni čas, v katerem lahko obratujejo prehrambni obrati (v nadaljnjem besedilu: podaljšani obratovalni čas). Prav tako ostaja obveznost, da mora prehrambni obrat, ki deluje v podaljšanem obratovalnem času, pridobiti soglasje pristojnega organa občine. 



RAZLOGI ZA SPREJETJE ODLOKA: 
Zaradi navedenega je predlagatelj pripravil nov odlok, s čimer se usklajujejo predpisi občine. Glede na obstoječi odlok, ki je bil sprejet leta 2008 se tako po vsebini kot po obsegu spreminja več členov, zato sprememba odloka ni smiselna.
Glavne rešitve novega odloka so: odprava obveznosti prijave rednega obratovalnega časa, kar omogoča večjo fleksibilnost in prilagodljivo obratovanje poslovanja prehrambnih obratov, ter določitev pogojev in meril za podaljšani obratovalni čas, pogoje za enkratno podaljšanje obratovalnega časa, razloge za razveljavitev  izdanega soglasja ter določitev dnevov, ko lahko prehrambni obrati obratujejo v podaljšanem obratovalnem času brez soglasja občine. 
V predlogu odloka se je ohranil enak časovni okvir rednega in podaljšanega obratovalnega čas, kot je določen s trenutno veljavnim odlokom. 



OCENA STANJA:
Trenutno veljavni Odlok o merilih za določitev podaljšanega obratovalnega časa gostinskih obratov in kmetij, na katerih se opravlja gostinska dejavnost (Uradno glasilo Občine Renče–Vogrsko, št. 1/08, 7/08, 9/08) je bil sprejet in dopolnjen leta 2008. Oktobra 2025 je bil sprejet nov Zakon o gostinstvu (v nadaljevanju: ZGos – 1), ki je pričel veljati 1. 1. 2026, v januarju 2026 pa je bil sprejet tudi nov Pravilnik o obratovalnem času prehrambnih obratov (v nadaljevanju: pravilnik).


CILJI IN NAČELA:

S potrditvijo in sprejemom Odloka o obratovalnem času prehrambnih obratov na območju Občine Renče-Vogrsko bo zagotovljena njegova skladnost z veljavnimi zakonskimi predpisi. Namen odloka je vzpostaviti jasna, enotna in pregledna pravila glede obratovalnega časa prehrambnih obratov, s čimer se spodbuja razvoj gospodarskih dejavnosti in turizma, hkrati pa se zagotavlja varstvo javnega reda in miru ter ohranja kakovost bivanja prebivalcev.


FINANČNE IN DRUGE POSLEDICE:
Sprejetje odloka ne povzroča neposrednih finančnih obremenitev za proračun občine.


Pripravila:
Andreja Škapin
Podsekretar


Priloga:
- besedilo predloga odloka














Predlog:
_________________________________________________________________________________

Na podlagi 11. člena Zakona o gostinstvu (Uradni list RS, št. 77/25) in 18.člena Statuta Občine Renče-Vogrsko (Uradni list RS, št. 7/07, 1/09, 5/12, 22/12-UPB, 88/15, 14/18, 56/25) je Občinski svet Občine Renče-Vogrsko na ___ seji dne ______ sprejel

ODLOK
O OBRATOVALNEM ČASU PREHRAMBNIH OBRATOV
NA OBMOČJU OBČINE RENČE-VOGRSKO

I. SPLOŠNE DOLOČBE

1.člen
(vsebina odloka)

(1) Ta odlok določa časovni okvir rednega obratovalnega časa, pogoje in postopek za določitev podaljšanega obratovalnega časa prehrambnih obratov, pogoje za enkratno podaljšanje obratovalnega časa prehrambnih obratov, razloge za razveljavitev izdanega soglasja k podaljšanemu obratovalnemu času, ter pogoji za premične prehrambne obrate. 

(2) S tem odlokom se določijo tudi dnevi v koledarskem letu, ko lahko prehrambni obrati obratujejo v podaljšanem obratovalnem času brez soglasja Občine Renče-Vogrsko. 

(3) Posamezni izrazi, uporabljeni v tem odloku, imajo enak pomen, kot ga določa zakon, ki ureja gostinstvo, in podzakonski predpisi, izdani na njegovi podlagi.


2. člen
(uporaba pravilnika)

(1) Ta pravilnik se uporablja za vse prehrambne obrate na območju Občine Renče-Vogrsko.

(2) Za vprašanja obratovalnega časa, ki niso urejena s tem pravilnikom, se uporabljajo določbe zakona, ki ureja gostinstvo, in predpisov, izdanih na njegovi podlagi.

II. REDNI OBRATOVALNI ČAS PREHRAMBNIH OBRATOV


3. člen
(redni obratovalni čas)

(1) Časovni okvir rednega obratovalnega časa prehrambnih obratov je:
– za restavracijo, gostilno, kavarno in izletniško kmetijo: od 6. do 2. ure naslednjega dne;

– za slaščičarno, okrepčevalnico, bar, bar s stalno ponudbo spremljajočih storitev, vinotoč, osmico in premični gostinski obrat: od 6. do 24. ure;

– za obrat za pripravo in dostavo jedi: od 0. do 24. ure;

– za prehrambni obrat v okviru nastanitvenega obrata: v časovnem okviru glede na vrsto prehrambnega obrata iz prve ali druge alineje tega odstavka;

– za prehrambni obrat, ki posluje v sklopu avtobusne ali železniške postaje, bencinskega servisa, igralnice ali igralniškega salona ali letališča: od 6. do 2. ure naslednjega dne oziroma v času obratovanja igralnice, igralniškega salona ali bencinskega servisa, če ta obratuje v ožjem časovnem okviru.

(2) Ne glede na prejšnji odstavek je časovni okvir rednega obratovalnega časa prehrambnega obrata na območju stanovanj, ki je kot takšno opredeljeno s podrobnejšo namensko rabo prostora, določeno v občinskem prostorskem aktu v skladu s predpisi, ki urejajo urejanje prostora, od 6. do 22. ure. Ta časovni okvir se ne uporablja za prehrambne obrate iz tretje do pete alineje prejšnjega odstavka.

(3) Časovni okvir rednega obratovalnega časa prehrambnega obrata na njegovih zunanjih površinah je enak časovnemu okviru rednega obratovalnega časa prehrambnega obrata, določenem v skladu s tem členom, razen če je prehrambni obrat iz četrte ali pete alineje prvega odstavka tega člena na območju stanovanj iz prejšnjega odstavka. V primeru iz prejšnjega stavka je časovni okvir rednega obratovalnega časa prehrambnega obrata na njegovih zunanjih površinah od 6. do 22. ure.


4. člen
(zunanje površine)

Obratovalni čas na zunanjih površinah prehrambnih obratov (vrtovi, terase in druge zunanje površine) je lahko enak obratovalnemu času prehrambnega obrata, če s tem niso kršeni predpisi s področja javnega reda in miru, varstva okolja in varstva pred hrupom.


III. MERILA ZA IZDAJO SOGLASJA ZA OBRATOVANJE V PODALJŠANEM OBRATOVALNEM ČASU

5. člen
(merila)

Pri izdaji soglasja za obratovanje v podaljšanem obratovalnem času pristojni organ upošteva naslednja merila:
· vrsto prehrambnega obrata;
· lokacijo prehrambnega obrata;
· ugotovitve pristojnih organov glede morebitnih kršitev obratovalnega časa in javnega reda in miru;
· mnenje krajevne skupnosti, v kateri se nahaja prehrambni obrat.


6. člen
(prehrambni obrati)

Prehrambni gostinski obrati po tem odloku so obrati, v katerih se opravlja dejavnost priprave in strežbe jedi oziroma pijač, kot jih določa zakon, ki ureja gostinstvo.


7. člen
(delitev prehrambnih obratov glede na lokacijo)

Za potrebe tega odloka se glede lokacije prehrambni obrati delijo na tiste, ki so:
· v objektih, ki so od najbližjega stanovanja ali stanovanjske hiše oddaljeni manj kot 300 metrov;
· v objektih, ki so od najbližjega stanovanja ali stanovanjske hiše oddaljeni 300 metrov ali več.

8. člen
(časovni okvir podaljšanega obratovalnega časa za oddaljenost 300 metrov ali več)

Glede na merili vrsta in lokacija prehrambnega obrata lahko prehrambni obrati, ki so od najbližjega stanovanja ali stanovanjske hiše oddaljeni 300 metrov ali več, obratujejo v naslednjem podaljšanem obratovalnem času:

· restavracije od 06. do 03. ure;
· gostilne od 06. do 03. ure;
· kavarne od 06. do 02. ure;
· izletniške kmetije do od 06. do 02. ure;
· slaščičarne od 06. do 02. ure;
· okrepčevalnice od 06. do 02. ure;
· bari in bari s stalno ponudbo od 06. do 02. ure;
· vinotoči od 06. do 02. ure;
· osmice od 06. do 03. ure;
· premični gostinski obrati od 06. do 02.ure;
· prehrambni obrat v okviru nastanitvenega obrata: v časovnem okviru glede na vrsto prehrambnega obrata iz prejšnjih alinej tega odstavka.


9. člen
(časovni okvir podaljšanega obratovalnega časa za oddaljenost manj kot 300 metrov)

Glede na merili vrsta in lokacija prehrambnega obrata lahko prehrambni obrati, ki so od stanovanja ali stanovanjske hiše oddaljeni manj kot 300 metrov, obratujejo v naslednjem podaljšanem obratovalnem času:


· restavracije od 06. do 02. ure;
· gostilne od 06. do 02. ure;
· kavarne od 06. do 24. ure;
· izletniške kmetije do od 06. do 24. ure;
· slaščičarne od 06. do 24. ure;
· okrepčevalnice od 06. do 24. ure;
· bari  in bari s stalno ponudbo od 06. do 24. ure;
· vinotoči od 06. do 24. ure;
· osmice od 06. do 02. ure;
· premični gostinski obrati od 06. do 24. ure;
· prehrambni obrat v okviru nastanitvenega obrata: v časovnem okviru glede na vrsto prehrambnega obrata iz prejšnjih alinej tega odstavka. 


10. člen
(obratovalni čas v večnamenskih objektih)

Ne glede na določila 8. in 9.člena tega odloka obratovalni čas prehrambnega obrata v večnamenskem objektu (trgovsko-poslovni centri, ipd.) ne sme biti določen v nasprotju z obratovalnim časom večnamenskega objekta. 

IV. POSTOPEK IZDAJE SOGLASJA ZA OBRATOVANJE V PODALJŠANEM OBRATOVALNEM ČASU

11. člen
(obratovanje v podaljšanjem obratovalnem času)

Prehrambni obrati lahko obratujejo v podaljšanem obratovalnem času, če za to predhodno pridobijo pisno soglasje pristojnega organa lokalne skupnosti, ki odloča o tem na podlagi vloge izvajalca prehrambne dejavnosti (v nadaljevanju izvajalec), določil tega odloka ter mnenja krajevne skupnosti.


12. člen
(vloga)

Vloga za izdajo soglasja za obratovanje v podaljšanem obratovalnem času se vloži pri pristojnem organu občinske uprave najmanj 8 delovnih dni pred predvidenim začetkom podaljšanega obratovanja. 

Vsebina vloge je določena s predpisom ministra, ki ureja obratovalni čas prehrambnih obratov.

Vlogi izvajalec priloži mnenje krajevne skupnosti.

Izvajalec, ki zaproša za izdajo soglasja za obratovanje v podaljšanem obratovalnem času za prehrambni obrat, ki se nahaja v večnamenskem objektu (trgovsko poslovni centri ipd.) mora vlogi priložiti fotokopijo pisnega soglasja večine najemnikov in lastnikov poslovnih prostorov. 

Pristojni organ lahko od izvajalca zahteva dopolnitev vloge z dodatnimi dokazili, če je to potrebno za odločitev. 

13. člen
(mnenje krajevne skupnosti)

Krajevna skupnost, v kateri se nahaja prehrambni obrat, mora izvajalcu izdati mnenje o podaljšanem obratovalnemu času najkasneje v roku 15 dni po prejemu pisne vloge. Mnenje mora biti utemeljeno.

V kolikor krajevna skupnost v roku 15 dni od prejema vloge ne izda mnenja, mora izvajalec v vlogi to navesti, vlogi pa priložiti dokazilo o tem, kdaj je krajevna skupnost njegovo vlogo prejela.

V primeru iz prejšnjega odstavka tega člena pristojni organ odloči brez mnenja krajevne skupnosti.

14. člen
(odločanje o soglasju)

O soglasju k podaljšanemu obratovalnemu času odloči pristojni organ občinske uprave z odločbo.

Pristojni organ izda soglasje k podaljšanemu obratovalnem času, če:
· zaprošeni podaljšani obratovalni čas glede na vrsto in lokacijo prehrambnega obrata ustreza obratovalnim časom, določenim v 8. in 9. členu tega odloka;
· v zadnjih šestih mesecih pred vložitvijo vloge, ni bila v prehrambnem obratu, za katerega se zaproša za izdajo soglasja, storjena kršitev iz 3. alineje 5. člena tega odloka;
· krajevna skupnost soglaša s prijavljenim obratovalnim časom prehrambnega obrata.

Pristojni organ lahko odloči o soglasju k podaljšanemu obratovalnemu času ne glede na mnenje krajevne skupnosti, v kolikor ugotovi, da le-to ni utemeljeno oziroma je neustrezno. 

V odločbi se določi časovni okvir obratovanja prehrambnega obrata ter dan, dnevi ali obdobje za katero soglasje velja.

15. člen
(veljavnost soglasja)

Soglasje se lahko izda za določen čas, največ za eno leto.

Če se vlogi ugodi deloma, mora izrek odločbe vsebovati navedbo dneva ali dni ali obdobja oziroma časovnega okvira podaljšanega obratovalnega časa prehrambnega obrata oziroma njegovih zunanjih površin, za katere se vloga zavrne.


16.člen
(krajša veljavnost soglasja)

Ne glede na določbe prejšnjih členov, lahko pristojni organ v naslednjih primerih odloči o soglasju k podaljšanemu obratovalnemu času le za obdobje treh mesecev:
· če v času odločanja o izdaji soglasja poteka v zvezi s kršitvami iz 3. alineje 5. člena postopek pred pristojnimi organi;
· če je bila v šestih mesecih pred vložitvijo vloge v prehrambnem obratu že storjena kršitev iz 3. alineje 5. člena tega odloka; 
· v primeru negativnega mnenja krajevne skupnosti.


V. RAZVELJAVITEV SOGLASJA

17.člen
(razveljavitev soglasja)

Pristojni organ lahko razveljavi soglasje k podaljšanemu obratovalnemu času prehrambnega obrata v  naslednjih primerih:
· če je bila v prehrambnem obratu ali na zunanjih površinah prehrambnega obrata storjena kršitev iz 3. alineje 5. člena tega odloka;
· če je bila v prehrambnem obratu ali na zunanjih površinah prehrambnega obrata storjena kršitev s področja varstva okolja pred hrupom;
· v primeru negativnega mnenja krajevne skupnosti.


VI. POSAMIČNO SOGLASJE


18. člen
(posamično soglasje)

(1) Ne glede na že izdano soglasje k podaljšanemu obratovalnemu času, lahko izvajalec zaprosi za izdajo posamičnega soglasja za obratovanje prehrambnega obrata dlje, kot traja določeni obratovalni čas.

(2) Posamično soglasje iz prejšnjega odstavka se lahko izda zlasti v primeru:
· prireditev zaprtega tipa v prehrambnem obratu (poroke, praznovanja, obletnice, srečanja, proslave in podobno), do 4.00 ure naslednjega dne; 
- 	prireditev širšega pomena (občinski ali krajevni prazniki, prireditve društev, športne in kulturne prireditve ter podobno),  ki so organizirane v skladu z zakonom, ki ureja javna zbiranja, do 3.00 ure naslednjega dne. 

(3) Posamično soglasje se ne izda za prehrambne obrate v stavbah s stanovanji.

(4) Posamično soglasje se izda na podlagi vloge izvajalca, ki mora biti vložena pri pristojnem organu lokalne skupnosti najmanj 8 dni pred pričetkom prireditve iz  2. odstavka tega člena.

(5) Posamično soglasje se izda za točno določen dan.

(6) Posamično soglasje se izvajalcu za posamezen prehrambni obrat lahko izda največ 15 krat v koledarskem letu.

(7) Pristojni organ lahko iz razlogov iz 17. člena tega odloka posamično soglasje zavrne.

VII. OBRATOVANJE BREZ SOGLASJA OBČINE

19. člen
(obratovanje brez soglasja)

(1) Prehrambni obrat lahko obratuje v podaljšanem obratovalnem času brez soglasja občine največ pet dni v posameznem koledarskem letu.

(2) Dnevi iz prejšnjega odstavka so: 
– pustna sobota;
- 30.april;
- prva martinova sobota;
- 31.oktober;
- 31.december.

(2) Na dneve iz drugega odstavka tega člena lahko prehrambni obrat obratuje v časovnem okviru podaljšanega obratovalnega časa, določenega v 8. in 9. člena tega odloka.



VIII. PREMIČNI PREHRAMBNI OBRATI

20.člen
(pogoji za opravljanje prehrambne dejavnosti v prehrambnem premičnem obratu)

(1) Opravljanje prehrambne dejavnosti v premičnem obratu izven javnih prireditev je dovoljeno le ob predhodnem soglasju občine. Pred izdajo soglasja se pri pristojnih službah občine preveri ali je opravljanje prehrambne dejavnosti v premičnem prehrambnem obratu dopustno z vidika prostorskih, prometnih in drugih okoliščin. 

(2) Izven javnih prireditev se prehrambna dejavnost v premičnem obratu lahko opravlja na celotnem območju občine celo leto.

 

IX. NADZOR

21. člen
(pristojni inšpekcijski organi)

Nadzor nad izvajanjem določil tega odloka opravlja tržna inšpekcija razen če je na podlagi zakona, ki ureja gostinstvo, določena pristojnost drugega inšpekcijskega organa.

X. PREHODNE IN KONČNE DOLOČBE

22. člen
(prenehanje veljavnosti)

Z dnem uveljavitve tega odloka preneha veljati Odlok o merilih za določitev podaljšanega obratovalnega časa gostinskih obratov in kmetij, na katerih se opravlja gostinska dejavnost (Uradno glasilo Občine Renče–Vogrsko, št. 1/08, 7/08, 9/08). 

Soglasja k podaljšanemu obratovalnemu času, izdana na podlagi Odloka o merilih za določitev podaljšanega obratovalnega časa gostinskih obratov in kmetij, na katerih se opravlja gostinska dejavnost (Uradno glasilo Občine Renče–Vogrsko, št. 1/08, 7/08, 9/08) , ki so bila veljavna na dan sprejetja tega odloka, veljajo do izteka obdobja, za katerega so bila izdana, v kolikor niso v nasprotju s tem odlokom.

23. člen
(začetek veljavnosti)

Ta odlok prične veljati petnajsti dan po objavi v Uradnem glasilu Občine Renče-Vogrsko.



Številka:
Bukovica, dne 
                                                                                        		         Tarik Žigon
                                                                                         	    	             župan




